આગળ કહ્યું તેમ સાવ હળવા મિજાજમાં છું. કદાચ ઉપર જણાવ્યાં તેવાં બીજાં પણ જુદા જુદા ઘણાં આશ્ચર્યો,જીજ્ઞાસા,વિસ્મયો,તરંગો,તર્કોમાંથી સ્વપ્નાઓ રચાતાં હશે,મનોરથો ઘડાતા હશે અને કશીક નવીનતાઓ ખીલતી,ઉઘડતી જતી હશે એમ મને લાગે છે. આ સપનાઓની દુનિયા જુઓ ને? વિચાર કરો, બંધ આંખે, કેવી રીતે આપણે ક્યાંના ક્યાં પહોંચી જઈએ છીએ? અને કેવી રીતે ત્યાંથી પાછા પણ વળીએ છીએ? પણ મને એ બંધ આંખે ઊંઘમાં આવતા સ્વપ્નોમાં ઝાઝો રસ નથી. એના વિશે તો બહું બધું અને જાતજાતનું લખાયું છે અને સાંભળ્યું પણ છે. મને રસ પડે છે ખુલ્લી આંખે રચાતા મનોરથોમાં, દિવાસ્વપ્નોમાં. એની પાછળની મક્કમતા, સંઘર્ષો સામે ઝઝુમવાની તાકાતમાં..કારણ કે તેમાં, ભવિષ્યના ગર્ભમાં રહેલાં તથ્યો અને સત્યોના બીજ હોય છે. એ પ્રકારના સ્વપ્નો આખી જીંદગીની તાસીર અને તસ્વીર બદલી નાંખે છે. બાકી તો દોસ્તો, ઘણા માનવીઓ પોતાની ખોટી આદતોની સભાનતા હોવા છતાં એમાંથી બહાર નીકળી શક્તા નથી. કારણ કે, તેમણે એ ખોટી આદતોને સ્વીકારી લીધી હોય છે. પાંચ-સાત દાયકાઓ સુધી એને કારણે થયેલાં નુકસાનો જીરવી લેતા હોય પણ એક સારું સ્વપ્ન ન સેવે, એને પરિપૂર્ણ કરવા મથે નહિ એવું પણ બનતું હોય છે.